Dorchester (Dorset)

Dorchester er en markedsby i Dorset, England. Den ligger ved elven Frome, omkring 32 km vest for Poole og 8 km nord for Weymouth. Dorchester har vært administrasjonsby for grevskapet siden 1305, og er også administrasjonssenter for distriktet West Dorset. Selve byen har drøyt 19 060 innbyggere (2011), og med nærområdet er det omkring 40 000 mennesker.

Det er to jernbanestasjoner, med forbindelse til London, Southampton og Bristol. A35 gikk tidligere gjennom byen, men siden slutten av 1980-årene har den vært ført utenom.

The Dinosaur Museum i Dorchester er det eneste i Storbritannia som er dedikert til dinosaurer.

Charles, prinsen av Wales, sto bak konstruksjonen av Poundbury, en eksperimentell, selvforsynt landsby rett øst for bygrensen.

Historie 

Omkring 3 km sørvest for byens sentrum ligger festningsverket Maiden Castle fra jernalderen, og en av de mektigste bygdeborg før romerne erobret Britannia. Romerne tok det over, og senere ble det kontrollert av sakserne. Den som hadde kontroll over Maiden kontrollerte også store deler av Dorset.

Byen ble grunnlagt av romerne under navnet Durnovaria i år 70. Det finnes fortsatt spor fra romersk tid, blant annet deler av bymuren og grunnmuren fra et romersk hus. Dorset grevskapsmuseum har en rekke funn fra romersk tid. Rett utenfor byen ligger Maumbury med et romersk amfiteater, og Poundbury Hill, som var en romersk festning.

På 1600-tallet var byen et sentrum for den puritanske bevegelsen. Den lokale presten John White organiserte bosetningen i Dorchester i Massachusetts, og det er flere andre byer i Nord-Amerika som fikk samme navn av sine puritanske grunnleggere. For sine anstrengelser på vegne av puritanerne har White blitt kalt for oversette grunnlegger av Massachusetts Bay-kolonien, antagelig for at han, i motsetningen til John Winthrop, aldri selv utvandret til Nord-Amerika.

I 1642, rett før den engelske borgerkrigen brøt ut, ble Hugh Green, en katolsk prest henrettet her. Etter henrettelsen spilte puritanerne fotball med hans hode. Under borgerkrigen gjorde byen kraftig motstand mot rojalistene.

I 1685 mislyktes James Scott, 1. hertug av Monmouth med et invasjonsforsøk. Nesten 300 av hans menn ble dømt til døden eller transportering av dommer George Jeffreys under De blodige rettsmøtene, som ble holdt i Dorchester.

To store branner, i 1613 og 1725, ødela store deler av byen, men en del middelalderbygninger er bevart. Blant disse er dommer Jeffreys' bolig og et fattighus fra tudortiden.

Kjente personer 

Dikteren Thomas Hardy er et av de mest kjent bysbarn. Han baserte sin fiktive by Casterbridge på Dorchester. Hans barndomshjem ligger øst for byen, og huset han bodde i inne i byen, Max Gate, er åpent for publikum. William Barnes, som skrev poesi på den lokale dialekten, var også fra Dorchester. Det står statuer av begge i sentrum. Hardy og nok en dikter, Cecil Day Lewis, er gravlagt i Stinsford, omkring halvannen km fra byen.

Sørøst for byen står Hardymonumentet, som er et minnesmerke for sir Thomas Masterman Hardy, en av Horatio Nelsons offiserer.

Daniel Defoe omtalte byen i sin bok om De britiske øyer ved å konstatere at den er folkerik, men ikke stor, brede gater, men gamle bygninger, og en mann kan like gjerne tilbringe tid i Dorchester som i noen annen by i England:

Referanser

Litteratur 
 Bingham, A. (1987): Dorset : Ordnance Survey landranger guidebook, Norwich: Jarrold, ISBN 0-319-00187-3
 Chandler, J. H. (1990): Wessex Images, Gloucester: Alan Sutton and Wiltshire County Council Library & Museum Service, ISBN 0-86299-739-9
 Draper, J. (1992): Dorchester : An illustrated history, Wimborne: Dovecote Press, ISBN 1-874336-04-0
 Morris, J. and Draper, J. (1995): «The 'Enclosure' of Foridngton Fields and the Development of Dorchester, 1874–1903"» i: Dorset Natural History and Archaeological Society proceedings, v. 117, ISSN 0070-7112, s. 5–14
 Pitt-Rivers, M. (1966): Dorset, A Shell guide, ny utg., London: Faber, ISBN 0-571-06714-X
 Taylor, C. (1970): Dorset, Making of the English landscape, London: Hodder & Stoughton, p. 197–201, ISBN 0-340-10962-9
 Waymark, J, (1997): «The Duchy of Cornwall and the Expansion of Dorchester, c. 1900–1997» i: Dorset Natural History and Archaeological Society proceedings, v. 119, ISSN 0070-7112, s. 19–32.

Eksterne lenker 
 
 West Dorset District Council 
 
 

Byer i Dorset